
ΣΧΟΛΗ ΟΙΚΟΝΟΜΙΚΩΝ ΚΑΙ ΠΟΛΙΤΙΚΩΝ ΕΠΙΣΤΗΜΩΝ
ΤΜΗΜΑ ΔΙΑΧΕΙΡΙΣΗΣ ΛΙΜΕΝΩΝ ΚΑΙ ΝΑΥΤΙΛΙΑΣ

ΔΕΛΤΙΟ ΤΥΠΟΥ

Επιστημονική Ημερίδα 
Τμήματος Διαχείρισης Λιμένων και Ναυτιλίας 
με τη Συνεργασία της ISON Psychometrica 
Θέμα: ‘Η Ψυχολογία των Πληρωμάτων ως Βασικός Παράγοντας
Ασφάλειας, Απόδοσης και Ευημερίας στη Ναυτιλία’

Το Τμήμα Διαχείρισης Λιμένων και Ναυτιλίας του Εθνικού και Καποδιστριακού Πανεπιστημίου Αθηνών, σε συνεργασία με την καταξιωμένη εταιρεία ISON Psychometrica, οργάνωσαν πρόσφατα (21.5.2025), στο κεντρικό κτήριο του ΕΚΠΑ, επιστημονική ημερίδα με θέμα ‘Η Ψυχολογία των Πληρωμάτων ως Βασικός Παράγοντας Ασφάλειας, Απόδοσης και Ευημερίας στη Ναυτιλία’. 

Την οργάνωση και τον γενικό συντονισμό της εκδήλωσης ανέλαβε ο κ. Αθανάσιος Βασιλόπουλος, Head of Development & Innovation της ISON Psychometrica και Υποψήφιος Διδάκτορας του Τμήματος Διαχείρισης Λιμένων και Ναυτιλίας, σε συνεργασία με τους:
· κ. Θεόδωρο Συριόπουλο – Καθηγητής, Πρόεδρος, Τμήμα Διαχείρισης Λιμένων και Ναυτιλίας ΕΚΠΑ, 
· κ. Χρήστο Τσιτσάκη – Αναπληρωτή Καθηγητής, Αντιπρόεδρος, Τμήμα Διαχείρισης Λιμένων και Ναυτιλίας ΕΚΠΑ – Διευθυντής ΕΔΠΜΣ ‘Διοίκηση σε Ναυτιλία και Λιμένες’
· κ. Δημήτριο Παπαχρήστο – ΕΔΙΠ, Τμήμα Διαχείρισης Λιμένων και Ναυτιλίας ΕΚΠΑ

Ο κ. Θεόδωρος Συριόπουλος, από το Τμήμα ΔΙΛΙΝ του ΕΚΠΑ και ο κ. Νίκος Σταθόπουλος, CEO της ISON Psychometrica, στους χαιρετισμούς που απηυθύναν στο πολυπληθές ακροατήριο, τόνισαν την αναγκαιότητα της στενής συνεργασίας μεταξύ του ακαδημαϊκού χώρου, των εξειδικευμένων εταιριών και των φορέων της ναυτιλιακής αγοράς, σε θέματα ψυχικής ισορροπίας και ευημερίας των πληρωμάτων που εργάζονται στα πλοία, ανεξαρτήτως της βαθμίδας στην οποία υπηρετούν. 

Ο κ. Χρήστος Τσιτσάκης παρουσίασε, αρχικά, τους βασικούς άξονες του Τμήματος Διαχείρισης Λιμένων και Ναυτιλίας  και του Εντατικού Διατμηματικού ΠΜΣ στη Ναυτιλιακή Λιμενική Διοίκηση. 

Μια σειρά ομιλητών, από διαφορετικά πεδία της ευρύτερης ναυτιλιακής αγοράς, ανέπτυξαν επίκαιρες και ενδιαφέρουσες εισηγήσεις σε κρίσιμες πτυχές των θεμάτων της ημερίδας.

Ο κ. Δρ. Αντώνιος Βανταράκης, ΕΕΠ, Σχολή Ναυτικών Δοκίμων, ανέλυσε τις σύγχρονες προσεγγίσεις στην σχέση απόδοσης και ικανοποίησης στο εργασιακό περιβάλλον του πλοίου, προσφέροντας νέες οπτικές γωνίες για τη βελτίωση της ψυχικής υγείας των πληρωμάτων στα πλοία.

Η κ. Δρ. Σταυρούλα Μπαρμπουνάκη, Καθηγήτρια της Σχολής Πλοιάρχων, ΑΕΝ Ασπροπύργου, εξήγησε τις ‘ψηφιακές καταιγίδες’, που προκύπτουν λόγω των προκλήσεων που εισάγουν οι νέες τεχνολογίες, όπως, μεταξύ άλλων, η ψηφιοποίηση των συστημάτων, η αυτοματοποίηση λειτουργιών και αποφάσεων, η τεχνητή νοημοσύνη και η επεξεργασία μεγάλων βάσεων δεδομένων. Οι ραγδαίες αλλαγές λόγω των τεχνολογικών εξελίξεων απαιτούν άμεσες προσαρμογές στην εκπαίδευση και τις καθημερινές δραστηριότητες τόσο των πληρωμάτων στα πλοία όσο και των στελεχών στα ναυτιλιακά γραφεία. 

Η κ. Άννα Μούτσιου, Psychologist / Senior HR Consultant της ISON Psychometrica ανέπτυξε την κρισιμότητα της συστηματικής κατανόησης και χαρτογράφησης διαφορετικών πτυχών της ψυχολογίας των πληρωμάτων που αποτελέσει καθοριστικό παράγοντα για την αποτελεσματικότητα, την ασφάλεια και την ευημερία στο πλοίο. Στο πλαίσιο αυτό, η αξιοποίηση συγκεκριμένων σύγχρονων διαθέσιμων ψυχομετρικών εργαλείων μπορούν να συμβάλλουν στην εξαγωγή κρίσιμων συμπερασμάτων σχετικά με τα παραπάνω.

Ο κ.  Νίκος Σταθόπουλος, CEO της ISON Psychometrica, κάλυψε ένα εξαιρετικά κρίσιμο θέμα στις ανθρώπινες δραστηριότητες και ιδιαιτέρως στο απαιτητικό περιβάλλον της ναυτιλίας: την ανθρώπινη συμπεριφορά και τη διαχείριση των ανθρωπίνων λαθών. Ειδικότερα, αναδείχθηκε η κατανόηση των διαστάσεων της αναγνώρισης των γνωστικών σφαλμάτων, δηλαδή των λαθών που προκύπτουν από τον τρόπο που ο ανθρώπινος εγκέφαλος επεξεργάζεται πληροφορίες, λαμβάνει αποφάσεις και εκτελεί ενέργειες. Ειδική αναφορά έγινε στην σύγχρονη έννοια του ‘mindfulness’ (ενσυνειδητότητα), η ανάπτυξη και διάχυση της οποίας μπορεί να ωφελήσει προς την κατεύθυνση της ασφάλειας και απόδοσης.

Ο κ. Νικόλαος Τσουλάκος, Innovation & Technology Manager της Laskaridis Shipping, παρουσίασε κρίσιμους παράγοντες στο πεδίο της ψυχικής ευημερίας των πληρωμάτων, ως πυλώνας ναυτικής ασφάλειας και κοινωνικής βιωσιμότητας, ενώ τονίσθηκε η αλληλεπίδραση της ψυχικής υγείας με την ασφάλεια στη θάλασσα και τη βιωσιμότητα του κλάδου.

Στο τελευταίο μέρος της ημερίδας, αναπτύχθηκε ιδιαίτερα εποικοδομητική συζήτηση από καταξιωμένα στελέχη της ναυτιλιακής αγοράς, με μακρά εμπειρία στη διοίκηση πλοίων,  πληρωμάτων και εταιριών, με το δυναμικό ακροατήριο της ημερίδας. Συγκεκριμένα, ο κ. Γεώργιος Ξηραδάκης, Πρόεδρος Ένωσης Τραπεζικών & Χρηματοοικονομικών Στελεχών Ε.Ν. & Ιδρυτής - Διευθύνων Σύμβουλος XRTC Business Consultants, και ο Captain Γεώργιος Τσουρής, Διευθύνων Σύμβουλος της Chian Marine, ανέδειξαν επίκαιρες διαστάσεις των πραγματικών περιορισμών, δυσκολίων αλλά και βελτιώσεων διαχρονικά που αντιμετωπίζουν τα πληρώματα, ιδίως στις περιπτώσεις μακροχρόνιων ταξιδιών. 

Η συζήτηση επικεντρώθηκε κυρίως στους ψυχολογικούς, αλλά και σε άλλους, παράγοντες που επηρεάζουν τα πληρώματα στα πλοία, παρέχοντας έτσι μια σφαιρική εικόνα των προκλήσεων. Επιπλέον, δόθηκε η ευκαιρία για περαιτέρω διάλογο σχετικά με τους παράγοντες που αποτρέπουν τους Έλληνες από το να ακολουθήσουν το ναυτικό επάγγελμα. Κλείνοντας, οι συντονιστές και οι ομιλητές απάντησαν σε ερωτήσεις και αντάλλαξαν απόψεις με τους παρευρισκόμενους, ενισχύοντας τον γόνιμο διάλογο στα θέματα που παρουσιάστηκαν.

Στα κύρια συμπεράσματα της ημερίδας υπογραμμίστηκαν:

· Η σχέση απόδοσης και ικανοποίησης στο εργασιακό περιβάλλον του πλοίου.
· Οι επιπτώσεις της εντατικής τεχνολογικής εξέλιξης (digital storms) στην εκπαίδευση των ναυτικών.
· Η έγκυρη και έγκαιρη κατανόηση της προσωπικότητας των πληρωμάτων στα πλοία με τη χρήση κατάλληλων ψυχομετρικών εργαλείων.
· Η σημασία της κατανόησης των γνωστικών σφαλμάτων καθώς και της αναγνώρισης και αποτελεσματικής διαχείρισης των ανθρώπινων λαθών.
· Η κρίσιμη σημασία της ψυχικής ευημερίας των πληρωμάτων σε ένα πλοίο που μπορεί να αποτελέσει πυλώνα ναυτικής ασφάλειας και κοινωνικής βιωσιμότητας.


Το Τμήμα Διαχείρισης Λιμένων και Ναυτιλίας του ΕΚΠΑ (www.pms.uoa.gr) παρέχει προπτυχιακά, μεταπτυχιακά, διδακτορικά και μεταδιδακτορικά προγράμματα σπουδών, με εστίαση στη ναυτιλία, τους λιμένες και την εφοδιαστική αλυσίδα που αποτελούν κεντρικούς πυλώνες των συστημάτων θαλασσίων μεταφορών. Στην ευρεία διεπιστημονικότητα των γνωστικών αντικειμένων περιλαμβάνονται, μεταξύ άλλων, οργάνωση και διοίκηση ναυτιλιακών, λιμενικών και εφοδιαστικών επιχειρήσεων, χρηματοοικονομική διοίκηση, λογιστική και επιχειρηματικότητα, γαλάζια οικονομία, πράσινο περιβάλλον, κλιματική αλλαγή και βιωσιμότητα, ποσοτικές μέθοδοι, τεχνολογικές καινοτομίες και πληροφορικές εφαρμογές, αρχές δικαίου και διεθνείς γεωπολιτικές σχέσεις (επικοινωνία:  email: secr@pms.uoa.gr, τηλ.: 22280 21860).

Το Τμήμα Διαχείρισης Λιμένων και Ναυτιλίας διοργανώνει το Εντατικό Μεταπτυχιακό Πρόγραμμα Σπουδών ΄Διοίκηση σε Ναυτιλία και Λιμένες’ (https://spm.pms.uoa.gr), σε συνεργασία με το Τμήμα Διοίκησης Επιχειρήσεων και Οργανισμών του ΕΚΠΑ. Το ΠΜΣ παρέχει σύγχρονες ακαδημαϊκές γνώσεις, με ευέλικτη μεταπτυχιακή εξειδίκευση, υψηλή κατάρτιση και σύνθετες επαγγελματικές δεξιότητες, για δυναμική ανέλιξη των αποφοίτων στην αγορά εργασίας του ευρύτερου διεθνούς ναυτιλιακού ‘cluster’, που θα καλύψουν τις διαρκώς αυξανόμενες ανάγκες για στελέχη με ισχυρό διεπιστημονικό υπόβαθρο σε στρατηγικά κρίσιμους +τομείς της οικονομίας (επικοινωνία:  email: spm@pms.uoa.gr, τηλ.: 22280 21861).

